Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1655/2000 σχετικά με το χρηματοδοτικό μέσο για το περιβάλλον (LIFE)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά την έγκριση του κανονισμού (ΕΚ) αριθ. 1655/2000 για τη σύσταση χρηματοδοτικού μέσου για το περιβάλλον (LIFE) [1], η Επιτροπή είχε προτείνει τη διαδικασία της επιτροπής διαχείρισης για την εφαρμογή του: έγκριση των έργων LIFE-Nature (άρθρο 3, παράγραφος 7), LIFE-Περιβάλλον (άρθρο 4, παράγραφος 10), LIFE Τρίτες Χώρες (άρθρο 5, παράγραφος 7), καθώς και των έργων στις υποψήφιες για προσχώρηση χώρες (άρθρο 6, παράγραφος 5). Η Επιτροπή είχε θεωρήσει ότι δεδομένου ότι η επιλογή των έργων ενέχει σοβαρές επιπτώσεις για τον προϋπολογισμό, η διαδικασία που θα έπρεπε να εφαρμοστεί ήταν η επιτροπή διαχείρισης. Για να αιτιολογήσει την επιλογή της η Επιτροπή είχε τονίσει την ανάγκη να εφαρμοστούν τα κριτήρια του άρθρου 2 της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [2] και είχε προβεί σε δήλωση προς τον σκοπό αυτό κατά την έγκριση της κοινής θέσης του Συμβουλίου.

[1] EE L 192, 28.7.2000, σ. 1.

[2] EE L 184, 17.7.1999, σ. 23.

Ωστόσο, το Συμβούλιο, με ομοφωνία, απέρριψε την πρόταση της Επιτροπής ως προς την εφαρμοστέα διαδικασία επιτροπής. Όσον αφορά την έγκριση των μέτρων για την εφαρμογή του κανονισμού (ΕΚ) αριθ. 1655/2000, το Συμβούλιο όρισε στο άρθρο 11, παράγραφος 2, τη διαδικασία της κανονιστικής επιτροπής, που προβλέπεται στο άρθρο 5 της απόφασης 1999/468/ΕΚ.

Κατά την έγκριση του κανονισμού (ΕΚ) αριθ. 1655/2000, η Επιτροπή προέβη σε δήλωση [3]. Στη δήλωση αυτή η Επιτροπή επεσήμανε ότι «το να αγνοούνται οι όροι του άρθρου 2 της απόφασης 1999/468/ΕΚ, σε περίπτωση τόσο εμφανή όσο η παρούσα, αντίκειται τόσο στο πνεύμα όσο και στο γράμμα της απόφασης του Συμβουλίου». Για το λόγο αυτό η Επιτροπή είχε ανακοινώσει ότι «Επιτροπή επιφυλάσσεται, συνεπώς, να λάβει θέση επί του θέματος, συμπεριλαμβανομένου του δικαιώματός της να προβεί στο μέλλον σε δέουσες ενέργειες ενώπιον του Δικαστηρίου». Κατά συνέπεια, η Επιτροπή υπέβαλε ενώπιον του Δικαστηρίου προσφυγή ακυρώσεως της εν λόγω διάταξης.

[3] EE L 192, 28.7.2000, σ. 10.

Με την απόφασή του της 21ης Ιανουαρίου 2003 [4], το Δικαστήριο των Ευρωπαϊκών Κοινοτήτων ακύρωσε το άρθρο 11, παράγραφος 2, του κανονισμού (ΕΚ) αριθ. 1655/2000. Σύμφωνα με το άρθρο 233 της συνθήκης για την ίδρυση της Ευρωπαϊκής Κοινότητας, το όργανο ή τα όργανα των οποίων η πράξη εκηρύχθη άκυρη οφείλουν να λαμβάνουν τα μέτρα που συνεπάγεται η εκτέλεση της αποφάσεως του Δικαστηρίου.

[4] Απόφαση του Δικαστηρίου της 21ης Ιανουαρίου 2003 στην υπόθεση C-378/00, Επιτροπή κατά Ευρωπαϊκού Κοινοβουλίου και Συμβουλίου, δεν δημοσιεύτηκε ακόμη στη Συλλογή.

Το Δικαστήριο θεώρησε ότι τα μέτρα τα οποία είναι εξουσιοδοτημένη να εγκρίνει η Επιτροπή, δυνάμει των εκτελεστικών αρμοδιοτήτων που της έχουν ανατεθεί με τον κανονισμό (ΕΚ) αριθ. 1655/2000, είναι δύο ειδών [5]. Πρόκειται, αφενός, για τα μέτρα σχετικά με τη χορήγηση χρηματοδοτικής ενίσχυσης για τα διάφορα έργα και συνοδευτικά μέτρα που αναφέρονται στα άρθρα 3-6 του κανονισμού (ΕΚ) αριθ. 1655/2000 και, αφετέρου, για τον καθορισμό των κατευθυντήριων γραμμών σχετικά με την επιλογή των έργων επίδειξης που υποβάλλονται στο πλαίσιο του LIFE-Περιβάλλον (άρθρο 4, παράγραφος 4 του κανονισμού).

[5] Βλ. ιδίως τα σημεία 18-20 και 60-61 της απόφασης.

Το Δικαστήριο, αφού διαπίστωσε ότι τα μέτρα τα οποία είναι εξουσιοδοτημένη να εγκρίνει η Επιτροπή, δυνάμει των εκτελεστικών αρμοδιοτήτων που της έχουν ανατεθεί με βάση τον κανονισμό (ΕΚ) αριθ. 1655/2000 συνιστούν μέτρα διαχείρισης για την εφαρμογή του προγράμματος με σοβαρές επιπτώσεις για τον προϋπολογισμό, σύμφωνα με το άρθρο 2, στοιχείο α) της απόφασης 1999/468/ΕΚ, αποφάνθηκε ότι αυτά τα εκτελεστικά μέτρα υπόκεινται κατ' αρχήν στη διαδικασία της επιτροπής διαχείρισης που ορίζεται στο άρθρο 4 της απόφασης 1999/468/ΕΚ ή, κατά περίπτωση, στη διαδικασία της συμβουλευτικής επιτροπής που ορίζεται στο άρθρο 3 της απόφασης σύμφωνα με το άρθρο 2, στοιχείο γ) της εν λόγω απόφασης.

Σύμφωνα με τη δήλωση στη οποία προέβη η Επιτροπή κατά την έγκριση του κανονισμού καθώς και με την απόφαση του Δικαστηρίου των Ευρωπαϊκών Κοινοτήτων της 21ης Ιανουαρίου 2003 με την οποία ακυρώθηκε το άρθρο 11 παράγραφος 2 του κανονισμού (ΕΚ) αριθ. 1655/2000, και με βάση τα ενδεικτικά κριτήρια που ορίζονται στο άρθρο 2 της απόφασης 1999/468/ΕΚ, καθίσταται αναγκαίο να προταθεί κανονισμός με τον οποίο να τροποποιείται ο κανονισμός (ΕΚ) αριθ. 1655/2000 ως προς την εφαρμοστέα διαδικασία επιτροπής. η τροποποίηση θα συνίσταται στην αντικατάσταση της κανονιστικής επιτροπής από επιτροπή διαχείρισης όσον αφορά την έγκριση των μέτρων εφαρμογής του κανονισμού.

2003/0148 (COD)

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1655/2000 σχετικά με το χρηματοδοτικό μέσο για το περιβάλλον (LIFE)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175, παράγραφος 1,

την πρόταση της Επιτροπής [6],

[6] ΕΕ C

τη γνώμη της Ευρωπαϊκής Οικονομικής και Κοινωνικής Επιτροπής [7],

[7] ΕΕ C

τη γνώμη της Επιτροπής Περιφερειών [8],

[8] ΕΕ C

αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [9],

[9] ΕΕ C

Εκτιμώντας τα ακόλουθα:

(1) Με την απόφαση της 21ης Ιανουαρίου 2003 [10] το Δικαστήριο των Ευρωπαϊκών Κοινοτήτων ακύρωσε το άρθρο 11, παράγραφος 2, του κανονισμού (ΕΚ) αριθ. 1655/2000 του Ευρωπαϊκού Κοινοβουλίου και του Συμβουλίου της 17ης Ιουλίου 2000 σχετικά με το χρηματοδοτικό μέσο για το περιβάλλον(LIFE) [11]. Στην εν λόγω απόφαση το Δικαστήριο απεφάνθη ότι «τα αποτελέσματα του άρθρου 11, παράγραφος 2 του κανονισμού (ΕΚ) αριθ. 1655/2000 διατηρούνται στο ακέραιο μέχρις ότου το Κοινοβούλιο και το Συμβούλιο θεσπίσουν νέες διατάξεις σχετικά με τη διαδικασία επιτροπής στην οποία υπόκεινται τα εκτελεστικά μέτρα του εν λόγω κανονισμού.»

[10] Επιτροπή κατά Ευρωπαϊκού Κοινοβουλίου και Συμβουλίου, υπόθεση C-378/00, δεν έχει ακόμη δημοσιευθεί στη Συλλογή Νομολογίας.

[11] ΕΕ L 192, 28.7.2000, σ. 1.

(2) Σύμφωνα με το άρθρο 233 της συνθήκης, τα όργανα, των οποίων η πράξη κηρύχθηκε άκυρη, οφείλουν να λαμβάνουν τα μέτρα που συνεπάγεται η εκτέλεση της αποφάσεως του Δικαστηρίου.

(3) Τα μέτρα τα οποία η Επιτροπή είναι εξουσιοδοτημένη να θεσπίζει, δυνάμει των εκτελεστικών αρμοδιοτήτων που της έχουν ανατεθεί με βάση τον κανονισμό (ΕΚ) αριθ. 1655/2000 είναι μέτρα διαχείρισης που αφορούν την εφαρμογή προγράμματος με σημαντικές επιπτώσεις στον προϋπολογισμό, κατά την έννοια του άρθρου 2, στοιχείο α), της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [12]. Πρέπει λοιπόν να προβλεφθεί η θέσπιση των μέτρων αυτών σύμφωνα με την διαδικασία της επιτροπής διαχείρισης που προβλέπεται στο άρθρο 4 της εν λόγω απόφασης.

[12] ΕΕ L 184, 17.7.1999, σ. 23.

(4) Κατά συνέπεια, ο κανονισμός (ΕΚ) αριθ. 1655/2000 πρέπει να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 11, παράγραφος 2, του κανονισμού (ΕΚ) αριθ. 1655/2000 αντικαθίσταται από το ακόλουθο κείμενο:

«2. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

Η περίοδος που προβλέπεται στο άρθρο 4, παράγραφος 3, της απόφασης (ΕΚ) αριθ. 1999/468 ορίζεται σε τρεις μήνες.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος